በአማራ ክልል ያለውን የመስኖ ልማት ጠቅላይ ሚኒስትሩ አደነቁ፡፡
ባሕር ዳር፡ ሚያዝያ 22/2012 ዓ.ም (አብመድ) ጠቅላይ ሚኒስትር ዐብይ አህመድ (ዶክተር) ‘‘በአማራ ክልል የተለያዩ ዞኖች የመስኖ ልማት ሥራዎች የደረሱበት ደረጃ ምሳሌ የሚሆን ነው፡፡ በሀገር ውስጥ በተለያዩ ክልሎች የሚደረጉ ተመሳሳይ እንቅስቃሴዎች የሚመሠገኑ ብቻ ሳይሆን ኢትዮጵያ የግብርና ምርታማነትን ለማሳደግ ቅድሚያ ሰጥታ ከምታካሂደው የመስኖ ልማት እንቅስቃሴ ጋር የሚጣጣሙ ናቸው’’ ብለዋል በማኅበራዊ ገጻቸው::በአማራ ክልል የተለያዩ አካባቢዎች ያሉ የመሥኖ ልማቶችን ርእሰ መሥተዳድር ተመሥገን ጥሩነህ ከሰሞኑ ተዘዋውረው መጎብኘታቸውና አበረታች መሆናቸውን መግለጻቸው የሚታወስ ነው፡፡በአማራ ክልል በርካታ ዓመቱን ሙሉ የሚፈስሱ ወንዞችና በመስኖ መልማት የሚችሉ አካባቢዎች ይገኛሉ፤ ከክልሉ አቅም አንጻር የሚቀሩ ሥራዎች ቢኖሩም መልካም ጅምሮች በተወሰኑ አካባቢዎች መኖራቸውን አብመድ በተደጋጋሚ መዘገቡ የሚታወስ ነው፡፡ የመሥኖ ግድቦችና የውኃ መስመሮች አለመገንባት፣ የገበያ ትስስር አለመኖርና የግብዓት አቅርቦት በበቂ አለማግኘት በአርሶ አደሮቹ በኩል የሚነሱ ቅሬታዎች እንደሆኑም የአብመድ ዘገባዎች ያመላክታሉ፡፡የአማራ ክልል ርእሰ መሥተዳድር ተመሥገን ጥሩነህ መፍትሔ ለመሥጠት ትኩረት እንደሚሰጥ በሰሞኑ ጉብኝታቸው ወቅት መግለጻቸውም የሚታወስ ነው።